ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

บริษัท โกลเบล็ก โฮลดิ้ง แมนเนจเม้นท์ จำกัด (มหาชน) (“บริษัท”) จดทะเบียนจัดตั้งขึ้นเมื่อวันที่
9 พฤษภาคม 2546 โดยมีวัตถุประสงค์หลักเพื่อดำเนินธุรกิจโดยการถือหุ้นในบริษัทอื่น (Holding
Company) ในปัจจุบันบริษัทได้เข้าถือหุ้นในสัดส่วนร้อยละ 100 ในบริษัทหลักทรัพย์ โกลเบล็ก
จำกัด, บริษัท โกลเบล็ก แอ็ดไวเซอรี่ จำกัด และ บริษัท เอเซีย อิควิตี้ เวนเจอร์ จำกัด
ลักษณะธุรกิจหลักของกลุ่มบริษัท แบ่งออกได้ดังนี้

1.  บริษัทหลักทรัพย์ โกลเบล็ก จำกัด (บริษัทหลักทรัพย์ฯ)
    เป็นบริษัทแกนเริ่มเปิดดำเนินการเมื่อวันที่ 27 กันยายน 2545
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 4
    ประเภทจากกระทรวงการคลัง ได้แก่ ธุรกิจนายหน้าซื้อขายหลักทรัพย์ ธุรกิจค้าหลักทรัพย์
    ธุรกิจจัดจำหน่ายหลักทรัพย์ และธุรกิจที่ปรึกษาการลงทุน
    บริษัทหลักทรัพย์ฯได้เป็นสมาชิกตลาดหลักทรัพย์แห่งประเทศไทย หมายเลข 25 ในปี 2547 ปี
    2548 ปี 2549 บริษัทหลักทรัพย์ฯมีส่วนแบ่งตลาดของมูลค่าซื้อขายหลักทรัพย์ ร้อยละ 2.84
    ร้อยละ 2.92 และ ร้อยละ 1.64 ตามลำดับ ปัจจุบัน มีทุนจดทะเบียน และทุนชำระแล้ว 350
    ล้านบาท

2.  บริษัท โกลเบล็ก แอ็ดไวเซอรี่ จำกัด (บริษัทที่ปรึกษาฯ) ได้จัดตั้งขึ้นเมื่อวันที่ 13 พฤษภาคม
    2546 เพื่อดำเนินธุรกิจที่ปรึกษาทางการเงิน
    และได้ยื่นขออนุญาตจากสำนักงานคณะกรรมการกำกับหลัก ทรัพย์และตลาดหลักทรัพย์
    ให้ประกอบธุรกิจที่ปรึกษาทางการเงิน โดยเริ่มประกอบการในไตรมาส 2 ของปี 2547

  ในเดือนมีนาคม 2548 ที่ประชุมสามัญผู้ถือหุ้นบริษัท โกลเบล็ก แอ็ดไวเซอรี่ จำกัด ครั้งที่
  1/2548 ได้มีมติเพิ่มทุนจดทะเบียนจาก 10 ล้านบาท เป็น 20 ล้านบาท มูลค่าที่ตราไว้หุ้นละ 10
  บาท การเพิ่มทุนในครั้งนี้เพื่อเป็นการเพิ่มสภาพคล่องของบริษัท โกลเบล็ก แอ็ดไวเซอรี่ จำกัด
  โดยในปัจจุบันบริษัทมีทุนจดทะเบียนและทุนชำระแล้ว 20 ล้านบาท

  สำหรับปี 2549 บริษัทที่ปรึกษาฯได้เน้นให้บริการเป็นที่ปรึกษาด้านการเงินในด้านต่าง ๆ
  ซึ่งประกอบด้วยการเป็นที่ปรึกษาทางการเงินในการนำบริษัทเข้าจดทะเบียนในตลาดหลักทรัพย์แห่งประเทศไทย
  (SET) และ ตลาดเอ็มเอไอ (MAI) (Market for Alternative Investment)
  การเป็นที่ปรึกษาทางการเงินในการระดมทุนโดยการออกตราสารทางการเงินประเภทต่าง ๆ
  เช่น หุ้นสามัญ การทำ Public offering (PO) การทำ Private Placement (PP)
  การออกหุ้นกู้ การออกใบสำคัญแสดงสิทธิ์ การออกตราสารทางการเงินหรือเครื่องมือทางการเงิน
  (Financial Instruments) อื่น ๆ ที่ ทางการอนุญาต
  การให้บริการเป็นที่ปรึกษาทางการเงินในการซื้อขายหรือควบกิจการ (Merger &
  Acquisition) และการประเมินมูลค่าของกิจการ

  3. บริษัท เอเซีย อิควิตี้ เวนเจอร์ จำกัด ได้จัดตั้งขึ้นในวันที่ 15 มิถุนายน 2549
  ด้วยทุนจดทะเบียน 20 ล้านบาท เพื่อดำเนินธุรกิจ ในการลงทุน หรือร่วมลงทุนในบริษัทอื่น
  ที่มิใช่ธุรกิจการเงินหรือเกี่ยวข้องกับธุรกิจการเงิน
  ทั้งนี้เพื่อเป็นการจัดโครงสร้างการลงทุนของบริษัทให้ชัดเจนและแยกเป็นต่างหากจากธุรกิจหลักทรัพย์
  ธุรกิจการเงิน ตลอดจนเงินลงทุนอื่นๆ ของบริษัทในหลักทรัพย์จดทะเบียน พันธบัตรรัฐบาล หุ้นกู้
  ฯลฯ โดยเน้นการลงทุนในกิจการธุรกิจขนาดกลางและขนาดย่อม (SMEs)
  หรือเป็นธุรกิจที่ภาครัฐมีนโยบายส่งเสริมสนับสนุน
  หรือเป็นธุรกิจที่เป็นประโยชน์ต่อระบบการค้าและเศรษฐกิจของประเทศโดยเน้นการลงทุนในกิจการธุรกิจขนาดกลางและขนาดย่อม
  (SMEs) หรือเป็นธุรกิจที่ภาครัฐมีนโยบายส่งเสริมสนับสนุน
  หรือเป็นธุรกิจที่เป็นประโยชน์ต่อระบบการค้าและเศรษฐกิจของประเทศ

  ปัจจุบันบริษัท เอเซีย อิควิตี้ เวนเจอร์ จำกัด ได้ลงทุนในบริษัท เอ็น จี วี คาร์เซ็นเตอร์ จำกัด
  (เอ็นจีวี) คิดเป็นสัดส่วนร้อยละ 40 ของทุนจดทะเบียนของเอ็นจีวี รวมจำนวน 40,000 หุ้น
  คิดเป็นจำนวนเงิน 4 ล้านบาทจากทุนจดทะเบียนทั้งสิ้น 10 ล้านบาท

ตามมติที่ประชุมสามัญผู้ถือหุ้นประจำปีของบริษัท ครั้งที่ 1/2548 เมื่อวันที่ 10 มีนาคม 2548
บริษัทได้เพิ่มทุนจดทะเบียนจาก 1,065 ล้านบาท เป็น 1,460 ล้านบาท
เพื่อรองรับการใช้สิทธิของใบสำคัญแสดงสิทธิที่จะออกและเสนอขายแก่ผู้ถือหุ้นเดิม และ
ใบสำคัญแสดงสิทธิที่จะออกและเสนอขายแก่กรรมการและพนักงานของบริษัทและบริษัทย่อย
และตามมติที่ประชุมสามัญผู้ถือหุ้นของบริษัท ประจำปี 2548 เมื่อวันที่ 10 มีนาคม 2548 (แก้ไข
โดย มติที่ประชุมวิสามัญผู้ถือหุ้นครั้งที่ 1/2549 เมื่อ วันที่ 24 เมษายน 2549)
ได้มีมติอนุมัติการออกและเสนอขายใบสำคัญแสดงสิทธิจำนวน 355,000,000 หน่วย
ให้แก่ผู้ถือหุ้นเดิมของบริษัท อายุใบสำคัญแสดงสิทธิ 5 ปี ในอัตรา 3 หุ้นสามัญเดิมต่อ 1
ใบสำคัญแสดงสิทธิ ที่ราคาขาย 0 บาท และราคาใช้สิทธิ 1 บาทต่อหน่วย
และมีมติอนุมัติการออกและเสนอขายใบสำคัญแสดงสิทธิจำนวน 40,000,000 หน่วย
อายุใบสำคัญแสดงสิทธิ 4 ปี ให้แก่กรรมการและพนักงานของบริษัทและบริษัทย่อย ที่ราคาขาย 0
บาท โดยมีราคาใช้สิทธิ 1.00 บาท

ณ วันที่ 31 ธันวาคม 2549 บริษัทและบริษัทย่อยมีสินทรัพย์รวม 1,425.40 ล้านบาท หนี้สินรวม
136.30 ล้านบาท และส่วนของผู้ถือหุ้นรวม 1,289.08 ล้านบาท
สำหรับผลการดำเนินงานสำหรับปีสิ้นสุดวันที่ 31 ธันวาคม 2549 มีรายได้รวม 379.86 ล้านบาท
และขาดทุนสุทธิ 11.06 ล้านบาท โดยมาจากรายได้ค่านายหน้าซื้อขายหลักทรัพย์ร้อยละ 82.20
รายได้ดอกเบี้ยและเงินปันผลร้อยละ 9.30 และดอกเบี้ยเงินให้กู้ยืมเพื่อซื้อหลักทรัพย์ร้อยละ 5.92

นอกจากนี้จากการที่นายช่วงชัย นะวงศ์ ประธานเจ้าหน้าที่บริหาร และ กรรมการของ
บริษัทหลักทรัพย์ฯ ได้ลาออกจากตำแหน่งในวันที่ 26 เมษายน 2549
รวมทั้งมีการลาออกของผู้บริหารระดับสูง 2 ท่าน คือ กรรมการผู้จัดการสายงานธุรกิจ 2 และ
กรรมการผู้จัดการสายงานธุรกิจสาขา และเจ้าหน้าที่การตลาด และบริษัทฯ
ได้ขายสาขาในเดือนมิถุนายน 2549 จำนวน 11 สาขา จากทั้งหมด 17 สาขา ให้แก่บุคคลภายนอก
ซึ่งประกอบด้วย สาขา เพลินจิต, นครปฐม, ช้างคลาน (เชียงใหม่), ฉะเชิงเทรา, พิษณุโลก,
สุราษฎร์ธานี, บางกะปิ, เอ็มโพเรียม, อิตัลไทย, หาดใหญ่, และ สีลม
บริษัทหลักทรัพย์ฯได้แต่งตั้ง นายพิษณุ วิชิตชลชัย ซึ่งมีประสบการณ์ในธุรกิจหลักทรัพย์มานาน
เข้ารักษาการแทน โดยที่นายพิษณุ วิชิตชลชัย ได้เข้าร่วมงานในบริษัทหลักทรัพย์ฯ ตั้งแต่ปี 2545
และดูแลรับผิดชอบสายงานธุรกิจหลักทรัพย์มาโดยตลอด

และในการประชุมคณะกรรมการบริษัทหลักทรัพย์ ครั้งที่ 13/2549 เมื่อวันที่ 13 พฤศจิกายน 2549
มีมติอนุมัติแต่งตั้งนาย ศราวุธ บุษยรัตน์ ให้ดำรงตำแหน่ง กรรมการและประธานเจ้าหน้าที่บริหาร
และอนุมัติแต่งตั้งนายพิษณุ วิชิตชลชัย ให้ดำรงตำแหน่งกรรมการผู้จัดการอาวุโส
อนุมัติแต่งตั้งนางสาว เพียงดาว วัฒนายากร ให้ดำรงตำแหน่ง กรรมการผู้จัดการ
และอนุมัติแต่งตั้งนาย สาธิต รังคสิริ ให้ดำรงตำแหน่งกรรมการและประธานกรรมการตรวจสอบ
ทั้งนี้ได้อนุมัติการลาออกจากตำแหน่งกรรมการตรวจสอบของนาย ศราวุธ บุษยรัตน์
และนางสาวเพียงดาว วัฒนายากร โดยมีผลตั้งแต่วันที่ 16 พฤศจิกายน 2549 เป็นต้นไป

ทางด้านบริษัทหลักทรัพย์ฯ
ซึ่งเป็นบริษัทแกนมีแผนงานที่จะรับเจ้าหน้าที่การตลาดเพิ่มเติมและทำการอบรมเพื่อทดแทนเจ้าหน้าที่ที่ลาออก
โดยจะขยายฐานลูกค้าสถาบันและลูกค้าต่างประเทศ
นอกจากนี้บริษัทหลักทรัพย์ยังมีแผนที่จะพัฒนาธุรกิจใหม่ๆ เพื่อกระจายความเสี่ยงในการทำธุรกิจ
และมีแผนที่จะปรับปรุงประสทธิภาพในการทำงาน เพื่อเพิ่มความพึงพอใจของลูกค้าและพนักงาน
ตลอดจนสร้างบริษัทให้เป็นองค์กรแห่งการเรียนรู้

การเปลี่ยนแปลงโครงสร้างการจัดการของบริษัทหลักทรัพย์ฯในระหว่างปี 2549
เป็นการปรับปรุงและพัฒนาให้บริษัทหลักทรัพย์มีความแข็งแกร่ง โดยใช้จุดแข็งของกลุ่มบริษัท คือ
ฐานะการเงินที่เข้มแข็ง ความสามารถและความคล่องตัวในการทำธุรกิจที่หลากหลาย
ทั้งนี้เพื่อให้บริษัทหลักทรัพย์มีความพร้อมที่จะแข่งขันต่อการเปิดเสรีของธุรกิจหลักทรัพย์ในอีก 5
ปีข้างหน้า